Sejarah Iban
TUAN BARU … Udah ti badu dipegai Sultan Brunei Iban Sarawak temegah ati diperintah Raja Brooke. Tusun Ke-43   LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka oran ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena IbanSarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.     ABANG GUDAM NYELAMATKA DAYANG CHI Ninga munyi nya, Abang Gudam mega madahka diri endang sigi deka bedagang ke Berunei. Taja pia, sema iya ulih ngerampas lalu nyelamatka Dayang Chi ari Sultan, enda mih anak iya nya ngelala iya. Ninga munyi nya, Temenggong Kadir pan lalu meri iya penerang pasal anak iya nya. Nya alai, kenu ku Temenggong Kadir, iya agi nyimpan bedil ti mit ti dikerinduka Dayang Chi nya. Maya iya tepedaka bedil nya, tentu iya ngelala bedil nya sigi enggi sida sebilik ti selalu dikayam iya. Enti Abang Gudam bisi ati deka nulung iya nyelamatka anak indu iya nya, iya ngasuh Abang Gudam mai bedil nya. Maya iya datai di Berunei din ila Temenggong Kadir ngasuh Abang Gudam nguji ngumbuk Dayang Chi datai ngagai perau iya lalu mantaika bedil nya. Enti iya tepedaka bedil nya, tentu iya ngelala nya bedil sida sebilik. Udah nya Abang Gudam tentu nemu nya mih Dayang Chi. Kelimpah ari nya Dayang Chi tau dikelala ari tai lalat ba deguk enggau rekung iya. Hari seiti Abang Gudam enggau bala nembiak iya pan mupuk belayar ke Berunei. Udah belayar lebih sebulan sida pan datai di Berunei. Datai din sida pan sangkai ba jeti bala mayuh di pasar Berunei. Abang Gudam muka penjan kapal iya awakka dipeda bala mayuh ti deka meli kain sutera iya nya. Mayuh orang Melayu Berunei datai bebelika kain nya. Taja kain iya laku amai di pasar dia, iya apin puas ati laban apin betemu enggau Dayang Chi. Nya alai hari seiti iya pan mindah ngagai jeti Sultan Berunei. Dia mega mayuh bala sida sebilik sereta kaban belayan Sultan datai meli kain sutera Abang Gudam. Hari seiti Abang Gudam minta diri tama ke astana laban deka meri Sultan kain sutera ke buah jari ari iya. Sultan gaga amai ati nerima pemeri ari Abang Gudam lalu deka malas budi Abang Gudam ngena sebarang utai ti dipilih Abang Gudam empu. Ninga munyi nya, Abang Gudam meri besai terima kasih ngagai Sultan lalu madahka diri deka nerima pemeri ari Sultan nya, udah ti bepikir dulu sebedau iya milih.  Lemai nya bisi dia tiga iku bini Sultan enggau gundik iya nyengkaum Dayang Chi tama kapal Abang Gudam laban deka meli kain enggau barang bukai. Maya nya Dayang Chi tepedaka bedil apai iya ti ayan ba kapal layar Abang Gudam. Maya iya negu bedil nya, iya pan nyabak sikuk-siku. Maya nya mega Abang Gudam mega bisi meda tai lalat ba rekung indu nya. Abang Gudam merening mua indu nya lalu nanya sekali ke iya bini Sultan tauka ukai. Indu nya nagunka pala lalu madahka diri deka meli kain sutera. Ninga munyi nya Abang Gudam ngasuh iya milih kediri lalu iya pan milih lima belas iti kain sutera. Lebuh indu nya deka mayar rega kain nya, Abang Gudam enggai nerima duit iya lalu madah, kain nya nyadi pemeri ari iya, enda ibuh bayar. Dayang Chi tuchum-tuchum malik ngagai mua sigat Abang Gudam lalu pulai nitihka bala astana ti bukai. BETEMU ENGGAU SULTAN BRUNEI  Lebuh bala bini enggau gundik Sultan pulai ari kapal dagang nya, sida nusui pasal kain sutera sereta pemanah kapal nya ngagai Sultan. Ninga munyi nya Sultan pan berumban nurun ke kapal Abang Gudam lalu betemu enggau iya. Datai ba kapal nya, Sultan pan betabi basa lalu berandau enggau orang dagang nya. Abang Gudam pan madahka nama diri. Iya madahka diri datai ari Minangkabau di Sumatra. Iya anak Dato Bendahara Harun di Pagar Ruyong. Sultan pan nanyaka penyauh Sumatra ari Brunei. Abang Gudam madahka diri udah belayar dua bulan sebedau datai di Berunei. Abang Gudam pan nanya nama kebuah Sultan enda kala nemuai ngagai sida di Sumatra. Ku iya, iya enda tentu pechayaka bala sida sebilik ulih merintah menua Berunei enti iya bejalai ke menua bukai, lebih agi enti lama, nyau datai ke bebulan-bulan ke menua tasik. Sultan mega nanya baka ni iya ulih bejalai ngagai menua orang datai ke bebulan-bulan. Ku Abang Gudam, iya ukai Sultan baka iya. Ku iya, iya mega enda tentu masuk champur enggau perintah menua apai iya. Tambah mega iya bisi tiga iku menyadi ti bukai begulai enggau apai iya din baka Dato Bandahara Puteh, enggau menyadi indu iya Dayang Ungu seduai Dayang Remindan. Udah nya Sultan pan minta Abang Gudam ngusung iya di astana. Abang Gudam madahka diri apin ulih nemuai ngagai iya di astana laban agi mayuh pengawa dagang iya ba kapal nya. Pia mega iya madahka diri agi lama bedagang di menua nya. Nya alai, Abang Gudam pan meri Sultan kain ti diukir ngena ubung emas. Lebuh Sultan nya pulai ke astana, iya nyuaka kain nya ngagai permaisuri iya. Naka pengaga bini Sultan nya meda kain ti badas amai baka nya. Enda iya kala ngena kain ti ngemanah nya. Pagi seiti Sultan ngasuh bala tukang sumai astana nyayat seiku chapi, kambin enggau manuk lalu ngambi Abang Gudam ngabang ngagai iya di astana nya. Maya nya Sultan mega muka pengerami makai lemai kena iya nyambut temuai ari astana Mingkabau nya. Sebedau makai lemai nya Sultan ngasuh bala pemesai astana ngambi lalu ngiring Abang Gudam ari kapal iya ke astana ngena adat basa astana Sultan. Dinga munyi gendang sereta tabuh astana berauh begemung ke langit. Nya mih tanda madahka bisi pemesai ari menua bukai datai ke astana Sultan. Maya nya Abang Gudam ngena pekayan astana baka ti dikena iya maya bisi pengerami di astana apai iya di Minangkabau. Datai di astana Abang Gudam diasuh Sultan duduk ngimbai iya muak ke kanan semak bala pemesai-pemesai astana Sultan Berunei nya. Udah sida sama duduk sida pan berengkah berandauka mayuh macham pekara lebih agi pasal adat agama Islam. Ari gaya enggau chara iya berandau enggau Sultan sereta pemesai-pemesai astana, semua sida nya pan nemu Abang Gudam nya endang amai anak orang pemesai astana di Sumatra. Adat basa sereta ulah iya ti manah sereta alus ngasuh Sultan sereta pemesai-pemesai astana nya amai rindu sereta bebasaka iya. Enda lama udah nya bala kuli di astana nya pan mai mayuh bansa utai diempa enggau ai irup. Lebuh udah badu makai, Sultan ngasuh Abang Gudam bemalam ba astana tang Abang Gudam enggai laban agi kisuk ngaduka dagang ba kapal din. Ninga munyi nya saut Abang Gudam, Sultan tusah mimit ati laban iya apin berundingka utai ti deka diberi iya ngagai temuai iya nya.  PEMERI ARI SULTAN BERUNEI  Maya ti makai lemai nya, Abang Gudam makin tekait ati meda pemajik Dayang Chi. Nya alai, hari seiti sebedau mupuk belayar mulaika diri, Abang Gudam ngusung astana lalu madahka diri meri selamat tinggal ngagai Sultan. Lebuh Sultan ti minta iya milihka diri pemeri ti dikedeka iya, Abang Gudam madahka diri deka minta Dayang Chi. Sultan Berunei nya nadai jaku agi lalu ngemendarka gundik iya nya dibai Abang Gudam. Udah Abang Gudam enggau Dayang Chi tama kapal, sida pan mupuk belayar pulai ke Saribas. Udah belayar dua tiga minggu, sida pan datai di Semaruang, Saribas. Meda anak iya datai Temenggong Kadir gaga amai ati. Malam nya Temenggong Kadir ngangauka mayuh bala Dayak Iban enggau bala Melayu Saribas ngabang ngagai pengerami ‘makai selamat’ kena nyambut penatai Dayang Chi ngagai sida sebilik.  Dua tiga hari udah nya, Temenggong Kadir pan ngusung  Abang Gudam ba rumah iya lalu nanya sekali ke iya bisi ati deka diau mendam di Saribas tauka pulai ke Minangkabau. Abang Gudam madahka diri enggai pulai lalu deka diau mendam di Saribas enti orang di menua nya deka nerima iya. Ninga munyi nya, Temenggong Kadir ingatka semaya iya enggau Abang Gudam pasal Dayang Chi ti diselamatka iya ari Sultan Berunei. Iya mega madahka diri setuju Abang Gudam ngambi Dayang Chi ke bini iya. Ninga munyi nya Abang Gudam berasai gaga amai ati. Referen maya & kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia) & The Encyclopaedia of Iban Studies, Volume III, Joanne and Vinson H. Sutlive. The Sarawak Journal 1994-The Source of Iban History, Benedict Sandin.                                                           (Betampung ba Tusun Ke-44  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari pelilih menua Serian, Betong, Saratok Iban majak ngiga menua baru tunga ke Utara.  Arapka Iban patut nemu asal penatai diri empu endang seperugan sebedau bepechah berimba menua baru di menua bukai.  Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.  Oleh HARRY USUP UMBAR 
See author's posts
